|  |  |
| --- | --- |
| **Elem tartalma: Mária jelenések és magánkinyilatkoztatások értelmezése – melléklet**Mária jelenéseket kötelező-e elfogadni? Párizs - csodás érem, La Salette, Lourdes, Fatimai titkok, pokol látomás, lelkek megmentése a pokoltól, Siracusa és Akita, Szeretetláng, Rosa Mystica, Garabandál, Máriás Papi Mozgalom, Don Gobbi, Medjugorje, ima, böjt, engesztelés, Natália nővér, könnyező Szűz Anya kegyhelyek: Győr, Máriapócs, Vác-Hétkápolna kegyhely, csodák, gyógyulások | Kategória: előadás |
| Szerző/szerkesztő: Dr. Farkas László | Esemény: Találkozó |
| Kapcsolódó téma: Rózsafüzér | Kapcsolódó előadás: Krisztus arcának szépségét szemlélni – A rózsafüzér |
| Régió: Összrégió | Település:  | Időpont: 2017.04. |

Kapcsolódó anyagok:

**Főelőadások:**

2017\_04\_rozsafüzer\_Krisztus\_arcanak\_szepseget\_szemlelni\_foeloadas\_ossz\_talalkozo

2017\_04\_rozsafuzer\_a\_rozsafuzer\_reszei\_es\_tortenete\_tovabba\_biblikus\_alapjai\_foeloadas\_ossz\_talalkozo

**Előadás:**

2017\_04\_rozsafuzer\_Maria\_jelenesek\_es\_kinyilatkoztatasok\_ertelmezese\_eloadas\_ossz\_talalkozo

Törzsanyag:

***Melléklet*** *a Máriás és a rózsafüzér témához*

*Írta az Úr 2017. évében Dr. Farkas László atya, a nem dőlt betűs részeket a jelzett forrásokból kivonatolta*

**Mária jelenések és magánkinyilatkoztatások értelmezése**

**Mária jelenések:** (Jelenések, üzenetek és a jövő. „A megtéréstől függ a jövőtök” (Antalóczy Lajos, Mária jelenések és üzenetek szintézise 1830-tól napjainkig, Eger 1991. Következőkben: J)

Rengeteg csoda fűződik Szűz Mária megjelenéseihez, képeihez, szobraihoz. Példának okáért megemlíthetjük, hogy csupán az 1977 és 89 közötti időszakban a Rosa Maria Mystica szobrok és képek közül hatvanhárom könnyezett 22 országban. Igen fájdalmas utalás ez az emberiség szomorú sorsára. (vö. J 22)

**Párizs (csodás érem):** A Bűn Szeplője Nélküli Szűz Mária 1830-ban Labouré Zoé Katalin szerzetesnővéren keresztül a világnak ajándékozta a csodás érmet. Azt ígérte, hogy akik „bizalommal viselik, túláradó kegyelemben részesülnek” és kérte, hogy gyakran mondjuk ezt az éremre is felírt röpimát: „Ó bűn nélkül fogantatott Szeplőtelen Szűz Mária, könyörögj érettünk, kik hozzád menekszünk!” Mindez Párizsban, 8 nappal újabb francia forradalom kitörése előtt történt, mely egyházüldözésben és vérengzésben is kitűnt. A Szűzanya jelezte Katalinnak a hamarosan kitörő forradalom pusztítását, de megígérte, hogy Szent Vince társulatát meg fogja őrizni. Az 1830. óta beköszöntött időszakot VI. Pál pápa elnevezése alapján Máriás korszaknak szokták nevezni. (vö. J 45-48)

**La Salette:** 1846. szeptember 18-án a 15 éves Melániának és a 11 éves Maximinnek jelent meg a „Szép Asszony” ott, ahol játékból Paradicsomkertet építettek. Nagy fénytől övezve fejét kezébe hajtva ült. Amint a Szent Szűz beszélni kezdett szemeiből könnyek ömlöttek. (vö. J49) Az üzenet elítéli a káromkodást és a vasárnapi Szentmise elmulasztását. Súlyos bűn a Szentmise elmulasztása, hiszen aki nem teljesíti Isten 3. parancsát („Az Úr napját szenteld meg!”), az az ember nem imádkozik, megfosztja magát még az imádságra indító helyzettől is. E két bűn, ha szokássá válik, megpecsételheti az ember örök sorsát. (vö. J 49-55)

„1864-ben Lucifer nagy számú ördöggel kiszabadul; azon lesznek minden áron, hogy lassanként kiirtsák a hitet”. Tudjuk, hogy a kultúrforradalom 1968-ban a Sorbonne Egyetemről indult el, és az egész világon elterjedt. Az Egyházon belül a zsinat utáni (1965 után) krízis a hit válságát hozta, ami magában foglalja Istennek és az Egyház tanításának az elutasítását. (A. B. Machado: Fatima, a tragédia vagy a remény üzenete, Sao Paolo 1967, 1. magyar kiadás, 2003, következőkben: F, vö. F 96-97)

Mária felsorolta a Sátán eszközeit is, ezek a lelki vakság, viszálykodás, a rossz könyvek, a hamis szellem terjesztése, az igazságtalanság, a gyűlölködés, a gyilkosság, a háborúskodás stb...

„A polgári és egyházi hatalom el lesz törölve; minden rendet és igazságot lábbal fognak tiporni. Nem lesz egyéb látható, mint gyilkosság, gyűlölség, féltékenység, hazugság…, a haza és a család szeretet nélkül. Európa országai háború színhelyei lesznek. Az igazak szenvedni fognak nagyon, imáik, bűnbánati cselekményeik és könnyeik fel fognak hatni az égbe. Akkor Krisztus igazságosságának és az igazak iránti nagy irgalmasságának egy ténye által megparancsolja angyalainak, hogy öljék meg minden ellenségét. És azonnal megsemmisülnek Jézus Krisztus ellenségei és minden (bűnbánat nélküli) bűnös ember és a föld pusztasággá változik. Aztán béke áll be és az emberek kiengesztelik az Istent... Mindenütt felvirágzik a szeretet. Ez a békés időszak csak 25 évig fog tartani. Az emberiség újra elfeledi majd az Istent. Az Egyház Anyja ezután beszélt az Antikrisztus születéséről és tevékenységéről, az Egyház válságáról, az évszakok megváltozásáról, földrengésekről, katasztrófákról, a sátáni erők hamis csodáiról stb. „Az évszakok megváltoznak, a föld csak rossz gyümölcsöt terem, a csillagok elveszítik szabályos pályafutásukat. Végül pedig... a víz és a tűz megtisztítja a földet, és az emberi kevélység minden művét megsemmisíti, és minden meg fog újulni; az Evangéliumot mindenütt hirdetni fogják és az emberek Istennek szolgálnak és Őt dicsőítik”. (vö. J 49-55)

**Lourdes:** 1868. február 18-i első jelenést is beleértve **Lourdes**-ban 18 alkalommal jelent meg Bernadettnek a Szűzanya és így mutatkozott be: „Én vagyok a Szeplőtelen Fogantatás.“ A szerény képességű pásztorlány még sohase hallotta ezt az elnevezést és senki sem tanította neki. Plébánosa ekkor kezdte még komolyabban venni a kislány szavait, aki tökéletes precizitással mondta ki azt a hittételt, amit 1854-ben ünnepélyesen hirdetett ki a Szentatya, hogy Szűz Mária mentes volt az áteredő bűn minden szeplőjétől. A Szűzanya rózsafűzért tartott a kezében. Kérte Bernadettet, hogy kezdjen el kaparni a földben és igyon az onnan felfakadó forrásból és egyen a fűből, ami ott nőtt. A kislány legyőzte undorát és megtette, amit a Szent Szűz kért, mire az emberek egy része bolondnak kezdte tartani, mígnem a forrásban megmosdó emberek sorra meg nem gyógyultak a Szűz Anya közbenjárására. Azóta 69 egyházilag elismert természettudományosan meg nem magyarázható csodának minősülő gyógyulást tartanak számon, nem beszélve a milliós tömegekről, akik szinte valamennyien lelki megkönnyebbüléssel térnek haza és tömegesen számolnak be imameghallgatásokról. (vö. J 56-62)

*Kivétel nélkül állandó és központi üzenete az összes Mária-jelenésnek az, amit Lourdes-ban mondott a Szeplőtelen Fogantatás majd megismételt Fatimában: „Bűnbánat! Bűnbánat! Bűnbánat!” Egyértelművé tette, hogy az emberiség jövője a megtéréstől függ.*

**Fatimában** *fél évvel azelőtt, hogy Európa keleti részében rengeteg vérontás árán új eszme indult útjára, mely erőszakosan terjesztette az istentagadást, a világtörténelem üdvösségünk szempontjából is döntő órájára hívta fel a figyelmet mennyei Édesanyánk. 100 éves évfordulóját ünnepeljük annak, hogy 1917. május 13-án (majd újabb 5 alkalommal) megjelent a Rózsafüzér Királynéja 3 portugál pásztorgyermeknek: a 10 éves Lúciának, a 9 éves Ferencnek és 8 éves Jácintának, és az egész emberiséghez szóló súlyos üzeneteket adott át.* A hölgy fehér ruhába volt öltözve. Jobb kezén rózsafüzér függött, ruhája mintha fényből lett volna. Ezt követően, több hónapon át még öt alkalommal jelent meg a Rózsafüzér Királynéja. A Szűzanya megjelenéseit angyaljelenések előzték meg. Portugália őrangyala az első világháború alatt 1916-ban engesztelő imádságokra tanította a gyermekeket az Oltáriszentséggel kapcsolatos közömbösség és szentségtörések kiengesztelésére és a bűnösök megtérésének kieszközlésére: „Istenem hiszek tebenned és imádlak téged, remélek tebenned és szeretlek téged. Bocsánatot kérek mindazokért, akik nem hisznek és nem imádnak, nem remélnek és nem szeretnek.” „Legszentebb Szentháromság, Atya, Fiú és Szentlélek felajánlom neked a mi Urunk Jézus Krisztus drága testét és vérét, lelkét és istenségét, Aki jelen van a Föld összes tabernákulumában, engesztelésül a szidalmakért, szentségtörésekért és közömbösségért, amelyekkel megbántják. Szentséges szívének és Mária szeplőtelen szívének érdemeiért könyörgök a szegény bűnösök megtéréséért” (vö. F27-29).

A Szűzanya a következő üzenetket hozta:

Imádkozzátok mindennap a rózsafüzért, hogy a világbékét és a háború befejezését kieszközöljétek! (vö. F35-39) Mondjátok gyakran különösen akkor, ha áldozatot hoztok: „ó Jézusom, irántad való szeretetből a bűnösök megtéréséért, s azoknak a bűnöknek az engesztelésére, amelyeket Szűz Mária Szeplőtelen Szíve ellen elkövetnek” (vö. F38-39).

*Egy alkalommal megmutatta nekik a poklot. Így kommentálták:* Hála égi Anyánknak, ezelőtt már megígérte nekünk, hogy az égbe visz bennünket. Ha nem így lett volna, akkor azt hiszem, az ijedtségtől és a rémülettől meghaltunk volna. A poklot láttátok – mondta a Szent Szűz - ide kerülnek a szegény bűnösök lelkei. Isten meg akarja alapítani a földön Szeplőtelen Szívem tiszteletét, hogy megmentse őket. Ha teljesítik kérésemet, sokan megmenekülnek, és béke lesz. A háború is véget ér. Ha azonban nem hagyják abba Isten megbántását, XI. Piusz pápasága alatt egy másik, még szörnyűbb háború kezdődik. Akkor a világot gonoszsága miatt háborúval, éhséggel, az egyház és a Szentatya üldözésével fogja büntetni. Hogy ezt megakadályozzam, eljövök majd, hogy kérjem Oroszország felajánlását Szeplőtelen Szívemnek és az elsőszombati engesztelő Szentáldozást. Ha kérésemet teljesítik, Oroszország megtér, és béke lesz, ha nem, akkor tévtanait az egész világon el fogja terjeszteni, háborúkat és egyházüldözést fog előidézni, a jó embereket kínozni fogják, a Szentatya sokat fog szenvedni, több nemzet megsemmisül, végül azonban Szeplőtelen Szívem diadalmaskodni fog. A Szentatya fölajánlja nekem Oroszországot, és az megtér. A világra pedig egy békés kor virrad. Portugáliában a hitigazság mindig megmarad (vö. F41-42).

Imádkozzatok, sokat imádkozzatok, és hozzatok áldozatot a bűnösökért, mert sok lélek kerül a pokolba, mert nincs, aki áldozatot hozzon és imádkozzék értük. Amikor a rózsafüzért imádkozzátok, ezt mondjátok minden tized után. Ó Jézusom, bocsásd meg bűneinket, ments meg minket a pokol tüzétől, és vidd a mennybe a lelkeket, különösen azokat, akik legjobban rászorulnak irgalmadra (vö. F62-63).

1925. december 10-én megjelent Lúcia nővérnek a szent Szűz és ezt mondta: „A halál órájában mellettük állok az üdvösségre szükséges kegyelmekkel mindazoknak, akik (Szeplőtelen Szívem tiszteletére) öt hónapon keresztül minden első szombaton meggyónnak, megáldoznak, a Rózsafüzért elimádkozzák és tizenöt percet a Rózsafüzér titkairól elmélkedve velem töltenek, hogy ez által engeszteljenek” (vö. F85).

A 2000. május 13-ig nyilvánosságra nem hozott titok (részlet): Láttunk egy fehérbe öltözött püspököt, akiről úgy éreztük, hogy ő a Szentatya. Sok más püspök, pap, szerzetes és szerzetesnő ment föl egy meredek hegyre, melynek csúcsán nagy kereszt állt. …Térdre borult a nagy kereszt lábánál, és egy csoport katona lőfegyverekkel és nyíllal tüzelve rá, megölte őt. Ugyanígy haltak meg egymás után csoportokban a püspökök, papok, szerzetesek és szerzetesnők, különféle világi emberek (vö. F58).

A fehérbe öltözött püspök alakjában II. János Pál pápa 1983. május 13-i merényletet követően magára ismert: „egy anyai kéz vezette a golyó pályáját, és a haldokló pápa megállt a halál küszöbén”.

*A harmadik fatimai titok látomásában látták a gyerekek*, amint a kereszt szárai alatt angyalok fogják fel a vértanúk vérét és az Istenhez igyekvő lelkekre öntözik. Krisztus vére és a vértanúk vére a látomásban eggyé válik: a vértanúk vére a kereszt szárából folyik. Vértanúságuk összetartozik Krisztus szenvedéseivel, eggyé vált vele. Kiegészítik, ami még hiányzik Krisztus szenvedéséből az Ő teste, az Egyház javára (vö. Kol 1,24). Életük Eucharisztia lett, belépett a meghalt búzaszem misztériumába, és részesednek annak termékenységében. A vértanúk vére a kereszténység magvetése (Tertullianus). A riasztóan kezdődő titok tehát a remény képével fejeződik be: nincs hiábavaló szenvedés az Istent kereső emberek számára (lásd Ratzinger magyarázatát, vö. F 56-57). *A mi kis áldozataink, imáink is belekapcsolódnak Jézus áldozatába, mely közös áldozat a Fatimai szűz szavai szerint megtérésekhez és nagy megújuláshoz fog vezetni.*

***Az ima, böjt és szeretet*** *Jézus iránti szeretetből végezve (vagyis az engesztelés)* ***háborúkat állíthat meg*** *és egyetlen rózsafüzér lelkeket ránthat le az ördög szekeréről, mert a mi áldozatainkat Jézuséval egyesíti, ha a kegyelem állapotában (meggyónva) megáldozunk. A mi áldozataink így részesülnek Jézus Krisztus mindenható erejéből. Egy Anya nemcsak gyermekének testét veszi magába, hanem átveszi, átérzi szenvedéseit is, hogy enyhítsen azokon, mint Mária. Földi Máriák lehetünk, amikor magunkba vesszük Jézusnak a világban lévő bűn és szenvedés miatti fájdalmát és ezzel engesztelünk.*

A Szűzanya megjövendölte Szeplőtelen Szívének győzelmét, az Úrhoz való „nagy visszatérést”. Vagyis, hogy az ideológiai természetű és az egész világra kiterjedő pusztítások után eljön Mária országa. Mindez csodálatosan kapcsolódik ahhoz, amint Grignon Szent Lajos egyik írásában előrejelezte Mária országát, melyben az Istenanya rendkívül fontos szerepet fog játszani az egyházi és a világi társadalomban és mindenekfölött különös uralma lesz a lelkek felett. Az Anyaszentegyház és a keresztény kultúra újra felvirágzik (vö. F56-57).

*Magyarország Mária országa, de csak akkor válik igazán azzá, ha megtesszük, amit kér. És Ő nem kér mást, mint az Evangélium szerinti életet: „Tegyétek meg, amit mond!”. Ahol ezt elkezdjük tenni, ott Mária közbenjárására csodák történnek (vö. kánai menyegző), betegek gyógyulnak (vö. Lourdes 69 orvosilag megmagyarázhatatlan gyógyulását), karizmatikus adományok kezdenek el működni és megtérések születnek, családok együtt maradnak. Gondoljunk csak magyarországi kegyhelyeinkre a véres könnyeket hullató győri Madonna vagy a Máriapócsi könnyező Szűzanya vagy éppen az Ifjúsági Lelkészség székhelyévé vált Napba öltözött Asszonyt ábrázoló kegykép és egyéb kegyhelyek körül történt számos csodás testi és lelki gyógyulásra, melyeket fogadalmi hálaajándékok hirdetnek, s melyek napjainkban is folytatódnak. Sőt soha nem látott mértékben szaporodtak el az elmúlt évtizedekben Szűz Mária üzenetei és csodás megnyilvánulásai a világ számtalan pontján. Valóban máriás korszakot élünk, mely Isten országának és egy nagy visszatérésnek elközeledtét hirdeti (mely nem feltétlenül azonos a világ végével).*

**Siracusában** 1953-ban 4 napon keresztül könnyezett egy vásári gipsz Madonna dombormű. A tömegkommunikációs eszközök révén milliók lehettek tanúi. Ezt a szobrot egy házaspár kapta nászajándékba. Az olasz televízió hosszan filmezte. Még a fehérje sem hiányzott a könnyekből, köztudott hogy azt csak élő szervezet termelheti. Siracusában sok testi és lelki gyógyítást is művelt a Szűzanya. (vö. J 79-82)

**Akitában** (Japán) a Minden Nép Asszonya szobor 1973. szeptember 29-én verítékezett, lábaiból vér csorult ki és illatot árasztott. A vér 0. vércsoportba tartozott. 1975 és 81 között a szobor 101 alkalommal hullatott könnyekt. Eddig a hivatalosan elismert Mária-jelenések. (vö. J 79-82)

*A még kivizsgálásra váró események:*

**Szeretetláng:** egy 6 gyermekes özvegyen maradt magyar Édesanyán, Erzsébeten (1913-1985) keresztül adott a világnak a szűzanya egy üzenetet az Ő Szeplőtelen Szívének szeretetlángjáról.

Elmondja,hogy szemeivel semmit nem látott, füleivel semmit nem hallott, de mégis világosan látja hogy a Szent Szűz vagy az Úrjézus tekintete szomorú vagy derűs, vagy esetleg mosolygós. Misztikus irodalomban ezt a jelenséget értelmi látomásnak lehet nevezni. Tehát nem szigorú értelemben vett látnokról van szó. Egyetlen legmeggyőzőbb fejlemény a Szeretetláng rendkívüli fogadtatása volt. Az egész világon Kínától Amerikáig, Ausztráliától a skandináv államokig, rengeteg nyelven és közkézen forgott, még japánul is kiadták. „Új eszközt, fénycsóvát adok a kezetekbe, ez Szívem Szeretetlángja, melynek fénye a sátánt megvakítja… Azt akarom hogy egyetlen lélek se kárhozzék el! Akarjátok ti is Velem együtt! Ehhez kell nekem az áldozat, a ti áldozatotok.”

Tennivaló: bűnbánat, áldozat, imádság, a heti engesztelő szentóra, a családi közös ima, a böjt. Szeretetlángnak égnie kell, hogy megmentse a családokat.

„Aki Szeplőtelen Szívem Szeretetlángjára hivatkozva elmond három Üdvöz légy-et, egy szenvedő lelket szabadít ki a szenvedés helyéről”. (vö. J 85-98)

Pierina Gilli, egy olasz ápolónővér 1947 tavaszától 35 alkalommal találkozott a Szent Szűzzel. Azt az ígéretet kapta, hogy ahova a **Rosa Maria Mystica** zarándok Madonnát befogadják, oda angyalok egész serege kíséretében maga a Szűzanya érkezik és viszi az Úr kegyelmét. „Sok lélek megy veszendőbe. Mondd meg mindenkinek, hogy imára van szükségem. Imára, hogy Isten gyermekei visszatérjenek a hithez. Az idők sötétek lesznek zűrzavarral és rémülettel telve, de, ha imádkoznak és vezekelnek, ez az anyai Szív kiesdi az Úrtól, hogy visszatérjen a világosság, a szeretet és a béke az egész világra.” (vö. J 99-102)

**Garabandál**ban (Spanyolország) négy helybeli leánygyermek Conchita Gonzales, Mari Loli, Jacinta Gonzalez és Mari Cruz egyik sem több 12 évesnél játszadozott, amikor Szent Mihály arkangyal megjelent nekik. Az angyallal 9 alkalommal találkoztak, majd a Szent Szűzzel találkoztak 1961 és 65 között rendszertelen időben, aki üzenetet adott át rajtuk keresztül a világnak. Az első üzenetben a bűnbánatra, hitre, az Oltáriszentség tiszteletére, a szívbeli és erkölcsi megjavulásra az Isten és felebarát iránti szeretetre irányuló felhívás hangzik el. A második üzenet egy feltételes büntetésről szól, mely az emberiséget fogja sújtani, ha nem tér meg mint Ninive. A kehely túlcsordult, minden erővel törekedni kell Isten haragjának elfordítására. A Szent Szűz felhívja a kárhozat útját járó egyháziak figyelmét a megtérésre. Égi Anyánk felpanaszolja az Oltáriszentség tiszteletében tanúsított lanyhulást, s ugyanakkor nagyon sok imára és áldozatra buzdít. Később arról hallottak, hogy a világ először egy figyelmeztető jelet fog kapni Istentől, majd ezt egy nagy csoda követi Garabandálban, s ha mindez eredménytelen lesz a megtérés szempontjából, bekövetkezik a már említett büntető ítélet.

Egyik alkalommal lefényképezték és filmezték Conchita egyik misztikus áldozását a jelenéskor. A jelenlévők csupán a Szentostyát láthatták, ami váratlanul feltűnt Conchita áldozásra kinyújtott nyelvén.

1962. június 19-20-a éjszakán - sikolyok vagy borzalmak éjszakájának nevezik – a gyermekek átélték a ránk váró büntetés szörnyűségét. Az eksztázisban lévő gyerekek sikoltozásait hallva a szemtanúk borzongtak. Feljegyezték Loli Mazon szavait: - Várj, várj egy kicsit! Először vedd magadhoz a kisbabákat, adj időt mindenkinek, hogy meggyónjék! „Ez a büntetés borzalmasabb lesz mint a vízözön” – (Akitában ezt üzente a Szűzanya) (vö. J 103-108)

**Don Gobbi** atyának 1979. június 14-én garabandali látogatása idején mondta a Szűzanya a következőket: „Figyelmeztessétek őket arra, hogy csak a kegyelem állapotában járuljanak a Szentáldozáshoz! Neveljétek rá őket a rendszeres gyónásra!” A Máriás Papi Mozgalom ezekre a Gobbi atyának adott üzenetekre épül:

„A bejelentett harcot és kemény küzdelmet a pápa és az Egyház ellen harcoló, tévedést hirdető egyháziakkal szemben kell majd folytatni. Nektek kell a pápával erős gátat képeznetek. Terjesztenetek kell, amit mond, meg kell őt védenetek. Mindenekfölött papjaimnak tisztáknak kell lenniük. A legfőbb fegyver pedig a rózsafűzér. A nagy büntető ítélet idején védenetek kell őket, és vigasztaljátok őket... nagy újjászületés ideje következik. Az emberiség átalakul az élet és szépség új kertjévé. Az Egyház egyetlen nagy család lesz.. A nagy irgalom mint égi tűz fog hozzátok érkezni! Ez a Szentlélektől fog származni. (vö. J 109-117)

**Medjugorje**: Vicka, Mirjana, Marija és Ivan látnokoknak folyamatosan megjelenik a Szűzanya évtizedeken keresztül, ezzel jelzi az Ő maradandó anyai jelenlétét. Az 1981. június 24-i jelenést követő üzenetek Medjugorje-ban alapvetően 4 témára vonatkoznak: a béke, a megtérés, az imádság és a böjt. A lélek krisztusi békéje az Isten hatékony munkálkodásának alapja. A Szűzanya 4 évnyi időtartamra önként jelentkező fiatalokból közösséget hozott létre Medjugorjéban, melynek alapszabályai: szerdán, pénteken böjt kenyéren és vizen, napi 3 óra ima, szeretet tudatos gyakorlása, napi Szentmisén való részvétel. A Szent Szűz elsődleges törekvése ezzel az volt, hogy a fiatalokat megtanítsa az elmélyült imára, mert amint mondta: „egy kereszténynek mindnennél fontosabb az elmélyült imaélet megismerése”. Nagyon ajánlja a közösségi imát. „A megtérésetektől függ a jövőtök! Imádkozzatok legalább fél órát reggel és este!” Az imádság egyik akadályát a Szűzanya a televízióban látja. Az imádság legyen életünk középpontja, minden szerdán és pénteken böjtöljünk a bűnösök megtéréséért és a békéért. Újra kezdjétek el használni a Szenteltvizet, hordjatok magatoknál megszentelt tárgyakat és helyezzétek el azokat lakásaitokban. Megmérték a kegyhely ionsugárzását. A templomban 2 ezer, a Szentmise alatt 20 ezer, a jelenések szobájában 100 ezer. (vö. J 118-126)

**Mária Natália** (1901-1992) magyar misztikus lelki naplójának címe: Világ Győzedelmes Királynője. A nővér szerint egy világméretű engesztelési mozgalomról van szó, amelynek Magyarországról kell kiindulnia és elterjednie az egész világon. „Amint a megváltás a betlehemi istállóból indult, úgy fog elindulni Magyarországról nagy művem: a bűnök eltörlése, lelkek megszentelése, a sátán letaszítása. **Magyarország engeszteléséért kész vagyok az egész világon könyörülni.**” Magyarországon engesztelő templom felépítését és engesztelő rend felállítását szorgalmazta. A hívő embernek nem lehet közömbös hogy szerettei közül elkárhozik-e valaki vagy sem. Minden egyházközségben létezik egy kis mag, mely hajlik a hősies lelkiéletre. Egy apostolkodó, evangelizáló közösség vagy komoly imaközösség természetes része kell legyen a rendszeres ima és a böjt.

Formálják át családjukat engesztelő közösséggé. Vezessék be családjukban a napi közös imádságot. (vö. J 134-135)

**Szűz Anya kegyhelyekhez köthető magyarországi csodák:**

Magyar történelmünk során is többször előfordult olyan csoda, hogy egy Szűz Mária kép könnyezett. Ebből itt kettőt emelünk ki.

**Győr:** A Cromwell Olivér-féle kegyetlen üldözés elől Clonfert püspöke Hazánkba menekült és a töröktől feldúlt Magyarországon Püski János győri püspöknél talált otthonra. Magával hozta szülővárosa Mária-képét, mely 1697. március 17-én, Szent Patriknak, Írország apostolának ünnepén reggel 6-tól 9 óráig véres könnyeket hullatott, s még ebben az időben elkezdődött az ír katolikusok üldözésének legvéresebb időszaka. (Vö. Regnum Marianum, Híres székesegyházak és zarándokhelyek Magyarországon című színes kiadvány, röv. Híres székesegyházak)

**Máriapócs:** Egy nyírségi kicsi fatemplomban 1696. november 14-től 14 napon át, majd kisebb megszakításokkal december 8-ig könnyezett a Mária-kép. A szomszédos Kálló római katolikus plébánosa egy tiszt haldokló gyermekét emelte a képhez; a gyermek megérintette a képet és meggyógyult; a boldog anya drágaköves gyűrűt helyezett a kép elé. A csodás esemény hírére a képet I. Lipót császár Bécsbe vitette, ma is a Stephans Dóm jobb oldali első mellékoltárán őrzik. II. Rákóczi Ferenc 100 pontos kiáltványában a magyarság sérelmei között ezt is felsorolta. A pócsiak az eredeti helyett másolatot készíttettek, mely 1715 augusztusában több alkalommal könnyezett, ekkor már kegytemplom rangjára is emeli a Püspök. Ma a görög-katolikusok és az egész magyarság nemzeti kegyhelyévé lett a fatemplom helyén épült barokk templom. (vö. Híres Székesegyházak)

*De nem kell messzire mennünk a csodákkal. A Váci Egyházmegyei Ifjúsági Lelkészség székhelyévé lett Vác-Hétkápolna és a közelében lévő forrás is számos testi-lelki gyógyulás helyszíne*, ezt hirdetik a kegykép körüli fogadalmi hálaajándékok.

**Vác-Hétkápolna:** 1880-ban pl. egy özvegyasszony vak lánya nyerte vissza itt a látását, ezért saját hajfürtjeiből Szent Család képet készíttetett hálából, 1885-ben pedig egy előkelő asszonynak a Szent Szűz képének tisztelete és forrásának használata által nyíltak meg a szemei. Szűz Mária nemcsak a prófétálás és a lélekmentés karizmáját bírja, hanem a gyógyítás és a vigasztalás karizmáját is. A selyemre festett kegykép a rárakott koronákkal és angyalokkal a XVIII. század első feléből való. Az Árpád-korból származó máriavölgyi kegyszobrot mintázó kép ismeretlen magyarországi művész alkotása. A kép ülő Boldogaszszonyt - királynét, Napbaöltözött Aszszonyt - ábrázol. A koronás Szűzanyának bal karján ül ugyancsak koronás gyermeke, jobb kezében országalmát tart. A holdsarló az alatta lévő lángnyelvekkel együtt a textilruhára van applikálva. A három lángnyelven és a holdsarlón a Salve Regina antifóna befejező fohásza olvasható: O clemens, o pia, o dulcis Virgo Maria! (vö. Varga Lajos – Sztankó Attila, Tanulmánykötet a Hétkápolna 300 éves jubileuma alkalmából, 112-113.)

*Azóta sem szűntek meg a gyógyulások és ima meghallgatások, ezeken és számos, a Szűz Máriának szentelt helyeken. A Magyarok Nagyasszonya Édesanyaként kísér minket történelmünk zivataros századain át! Ajánljuk fel Szeplőtelen Szívének engesztelésére egész életünket Jézus iránti szeretetből, a bűnösök megtéréséért és Hazánk jövőjéért!*

**Magánkinyilatkoztatások értelmezése:**

A nyilvános kinyilatkoztatás (revelatio publica) az egész emberiségnek szól, mint az egyetemes hit tárgya.

„Azelőtt Isten a próféták útján több alkalommal és többféle módon szólt őseinkhez, ebben a végső korban… Fia által beszélt hozzánk” (Zsid 1, 1-2). „Krisztus beteljesíti és kiegészíti a kinyilatkoztatásokat és ezen kívül nem várható semmiféle nyilvános kinyilatkoztatás Krisztus második eljövetele előtt.” (II. Vatikáni zsinat, Dei Verbum, röv. DV 1, nn. 3-4) A magánkinyilatkoztatások egyetlen léleknek szólnak, vagy egy bizonyos számú léleknek, anélkül, hogy az egyetemes hit szükséges tárgyát képeznék. Ezek szükségszerűen alá vannak vetve a nyilvános kinyilatkoztatásnak lehetségesek és hasznosak, ha hitelesek. Isten sosem tett le róla, hogy direkt módon érintkezzen a lelkekkel (Joel 3,1: „fiaitok meg lányaitok prófétálni fognak, álmokat álmodnak majd a vének, és ifjaitoknak látomásaik lesznek”). (Gabriele M. Roscini: A Szűzanya Valtorta Mária írásaiban, Róma 1973., röv. V 10.)

Gyümölcseiről ismerjük meg a fát. Az igazi kinyilatkoztatások velejárója derű és béke; a hamisak zavart, szomorúságot és csüggedtséget stb. keltenek, melyek az ördögi működés gyümölcsei. A valódi kinyilatkoztatások a lelket megerősítik az erényekben, főképpen az alázatban, míg a hamisak a gőgöt táplálják (vö. Avilai Szent Teréz: Belső várkastély, VI. és VII. szoba). Szükséges szem előtt tartani, hogy egy kinyilatkoztatás valódi lehet, vagyis lényegét tekintve igazi, ám hamis annak járulékos részeiben. Ez elsősorban annak tudható be, hogy a látnok természetes emberi tevékenysége (anélkül, hogy észrevenné) keveredik az Isten természetfeletti működésével. Így lehetnek azokban olykor tévedések. Az Egyház jóváhagyása inkább negatív módon értendő, mint pozitívan (vagyis abban az értelemben, hogy ezekben az írásokban, általában, nincs semmi, ami a hittel és az erkölccsel ellenkeznék). A nyilvános kinyilatkoztatás hitletéteményéhez semmi újat nem adhatnak hozzá. Az Egyház még az általa hitelesnek ítélt magánkinyilatkoztatás esetében sem kötelezi a hívőket hitelességük elfogadására, amiért is az Egyház sohasem ítélte eretneknek azon hívőket, akik azokat visszautasítják. Ez azonban nem menti fel őket, mert némely esetben oktalanul és vakmerően visszautasítók. A magánkinyilatkoztatások csak azokat kötelezik, akik számára azoknak történelmi és teológiai bizonyossága igazolt. Az „okosság szabályai elvén… áhítatos tisztelettel olvashatók” (XIV. Benedek pápa) (vö. Valtorta 11-12.)

A nyilvános, mindenkit kötelező kinyilatkoztatás az utolsó apostol halálával befejeződött. (vö. J 27) A magánkinyilatkoztatásnak mindig összhangban kell lenni a nyilvános kinyilatkoztatással és az Egyházi hagyománnyal. Nem egészítheti azt ki, és nem közölhet új hitigazságokat. A valódi magánkinyilatkoztatások közül egyik sem lép fel új tanítás hirdetésével. Valamennyi hiteles Mária jelenés üzenetének lényegét egyetlen gondolatban foglalhatjuk össze: útmutatás keresztényi életünk megújítására és hívás az elkötelezett lélekmentésre. (J. 28) A közlések nem mindig precízek és egyértelműek, vannak bennük homályos, sőt kétséges részek is. Elmondhatjuk, hogy még a Szentírás is magyarázatra szorul. (J 29)

A Lélek adományaival viszont a Mária-üzenetekből kiszűrhetők azok a részletek, amelyek emberi lélektől származnak. Miért kellene a megtéréshez, a több imádsághoz, áldozathoz, egyszóval az engeszteléshez az egyházi döntést megvárni? **Ratzinger** bíboros így nyilatkozott: „**Nem akadályozhatjuk meg Istent, hogy napjainkban is szóljon** egyszerű embereken keresztül és rendkívüli jelek segítségével, amik leleplezik a rajtunk uralkodó racionalista és pozitivista kultúrák elégtelenségét.“ Isten a legtöbb esetben, üzenetei közvetítésére rendkívül egyszerű eszközöket választ. Ez Isten stílusa, melynek szentírási alapjai vannak (vö. 1Kor 1,26-28). Isten nagy dolgairól mindig Dávidok győzték meg a Góliátokat. Nem arról van szó, mint hogyha az evangélium erejét veszítené, és ezért most szükséges lenne Mária-jelenésekre, hanem arról hogy a befogadással van a probléma. Mária ezt sürgeti, hogy fogadjuk be az evangéliumot az életünkbe. (vö. J 30-31)

Az Úr nem kívánja senkinek a vesztét, hanem hogy mindenki bűnbánatra térjen, (2Pét 3,9) éppúgy, mint Ninive esetében. A helyzet komolyságát növeli, hogy most nem egy város sorsáról, hanem az egész emberiség jövőjéről van szó. Amennyiben nincs megtérés a pusztulásra is sor kerül: „a vétkes angyaloknak sem kegyelmezett Isten, a szodomaiak és gomorraiak városát is elhamvasztotta (vö. J 33) és végpusztulással büntette, intő például azok számára, akik a jövőben gonoszat tesznek“ (2Pét 2,5-6). Isten meg akarja tisztítani a világot, meg akarja újítani az Egyházat. A büntető itélet hallatán tehát soha nem szabad reménytelenségbe esni (amint azt például Nostradamus jövendölései sugallják) hanem választani kell az egyetlen kiutat, az őszinte bűnbánatot és megtérést. (J 34) A magánkinyilatkoztatásokról szabad informálódni és információt adni, ez nincs megtiltva az Egyház részéről. (J 35)

A jelenések kapcsán a helyi püspökök illetékességét hangsúlyozza a Szentszék. A hiszékenység a kívülálló szemében alkalmat ad a hit kigúnyolására. (Leo Scheffczyk-Anton Ziegenaus: Mária az üdvtörténetben -Mariológia. Szent István Társulat, Budapest, 2004., röv.S, vö. 308-309) Az **az eljárás, amely minden konkrét jelenést visszautasít, nem fér össze az ó- és újszövetségi kinyilatkoztatás elismerésével**. Ezzel kétségbe vonnánk azt is, hogy a kereszténység természetfeletti és kinyilatkoztatott vallás. (vö. S 310)

*A gyümölcsök árulkodóak. A zarándokhellyé vált Mária jelenések helyszínein kimagasló Krisztus-központúság figyelhető meg.* A hívők másutt csak ritkán járulnak olyan nagy számban a bűnbocsánat szentségéhez és ünneplik az Eucharisztiát, mint éppen e helyeken. *Sokan azt hozzák fel a Mária jelenések ellenében, hogy sokszor félelmetes büntető üzenetükkel fenyegetően hatnak. A különös csak az, hogy a nyomasztó súlyú üzenetek ellenére pl.* a fatimai gyermekek *és más látnokok* hívő derűben éltek, nem szorongtak, még a jelenések ellenzőinek halálos fenyegetésétől sem ijedtek meg. A jelenésekből hívő nyugalmat és belső békét nyertek. A jelenések helyszínét felkereső zarándokok szintén nem válnak szorongóvá, hanem békét és erőt kapnak, lelki, olykor testi gyógyulások is történnek körükben. A bűnbánat és engesztelés értelme manapság háttérbe szorul, vagy éppen tagadás tárgya. **Aki tehát a Mária-jelenéseknek a megtérésre, a közömbösség következményeire és az ítéletre vonatkozó, visszatérően megismételt üzenetét elutasítja,** **tekintélyes részeket hagyhat el a Szentírásból is, melyet eléggé féloldalasan olvas**. (vö. S 312)

Az első Mária-jelenés a 3. században történt. ***Egy jelenés* egyházi elismerése csak annyit jelent, hogy a jelenés nem áll ellentétben a hittel és az erkölccsel, ezért terjeszthető**, kultusz rendelhető hozzá és **a jelenés oka természetfelettinek nyilvánítható**. (vö. S 308) A kinyilatkoztatás, noha egyszeri, lezárt és meghaladhatatlan, nem halott, hanem élő. Fel kell hívnunk a figyelmet az intellektuális gőg veszélyére, amint ezt a Jn 7,49 kifejezi. (vö. S 311) Jézushoz csak egyetlen út vezet: a megtérés és az engesztelés. A Magnificat-ban Szűz Mária hírül adta, hogy a keményszívűeket és a gőgös szívűeket Isten elveti, (vö Lk 1,51 köv) és megjelenéseiben megtérésre szólít fel. **A jelenések semmilyen új és kötelező érvényű tant nem tesznek közzé, hanem háttérbe szorult fontos hittartalmakat időszerűsítenek. Továbbá prófétikus jellegűek. A kor számára különösen fontos dolgokra mutatnak rá.** A Fatimai jelenések egybeestek a szekuralizáció portugáliai elterjedésével. Amikor Szűz Mária Banneux-ban 1933. január 15-én imára hívott, az a német nemzetszocializmus felemelkedésével esett egybe. Banneux-ban imaegyesület jött létre, amelynek célja a világbékéért való imádkozás. (vö. S 313-316)

Eszközigény: